龔柯允打波變執波 郭偉亮因傷放低羽毛球
2024年04月25日 21:01
東網電視
更多新聞短片
《新城體育會》昨日(24日)舉辦了第3次羽毛球活動,由新城廣播有限公司首席營運總監馬浚偉帶領「新城羽毛球隊」,邀請歌手郭偉亮(Eric Kwok)、黎展峯(Andy)及龔柯允(Karen)齊齊打羽毛球揮灑汗水。眾所周知Eric Kwok熱愛滑雪,但他其實同樣熱愛羽毛球,Eric Kwok表示:「我個幾禮拜就會打一次羽毛球,都打咗10幾年,啱啱返香港時成日同趙增熹一齊打,嗰時操得好勁,一星期打2、3次,又有教練教,但自從做咗XiX經理人之後就冇再打。」他解釋因之前打羽毛球拉傷膊頭,故休息了兩個月沒再打。
今次是Eric Kwok相隔10年再跟馬浚偉打羽毛球,他憶述:「我記得大概係10年前,有個唔知咩比賽同馬生打過一次,印象中佢打得好好,佢又高,有晒打羽毛球的身形。」問Eric Kwok有甚麼絕招?他笑言:「絕招就係好快打完,我冇乜耐力,但反應快,始終都係要練習。」
Eric Kwok同陳奕迅(Eason)老友鬼鬼,二人亦經常相約打波,他表示:「佢本身係打網球,我有一排都同佢打羽毛球,佢都打得好好。(邊個勁啲?)網球佢勁我好多,因為佢主力打網球,羽毛球我打得耐過佢,有時會教佢,但最主要我哋玩雙打好開心,我哋好夾、好有默契,又唔會爭波打,唔會在乎輸贏,同佢打波好開心,佢成日笑。」
黎展峯靠做運動減壓 最近學耕田
黎展峯(Andy)球技似模似樣,他透露小時候獲任職羽毛球教練的外公教他打羽毛球,所以自小已打羽毛球,他笑言:「我身高183cm,係高度取勝,唔打得都睇得,但技術要再鍛鍊,平時都會約同公司的歌手黃明德打籃球,當自己有壓力或者想抒發吓就會做運動。」而近日他更一嘗耕田滋味:「我朋友有個地方自己種菜,唔係玩盆栽仔嗰啲,真係有塊田要除草、翻土,成件事身心都好健康,本來以為好易,但原來要用晒成身,仲辛苦過跑步。」
龔柯允自嘲來執波 興奮獲馬浚偉承諾安排打籃球
至於龔柯允(Karen)則自嘲是來「執波」,她稱:「我係鄉下式打法,完全冇技巧可言,所以過嚟執波,或者搵Eric sir教我。」不過身形嬌小的龔柯允,原來是籃球校隊,她笑稱:「如果唔打會更加矮,同埋因為高度問題,冇辦法落場,雖然爸爸係籃球會主席,但佢唔會因為咁偏心我,反而自己會游水、跑步、踩單車,練吓肺活量,對唱歌好有幫助。」馬浚偉並向她許下諾言,稍後安排打籃球,Karen聽到後,十分興奮表示一定報名出席!